President wa nthi ya Burkina Faso Roch Marc Christian Kabore niwakwata ni maovisa ma ita na vala utesikie vala watwawa masaa mavuthu itina wa kukusiwa mituiko ya mavuti vakuvi na mawikalo make kiokoni kya umunthi.
Ithokoo isu syambiie kwi muthenyani wa iyoo vala serikali ya nthi ileanile na mauvoo ma kana ita sya nthi isu tasyina muvango wa kung’uthula serikali kuma utongoini.
Ona ou wiovo mundu umwe niwaikithwa kwasya thayu itina wa ngali sya President Kabore kwithiwa syelevelwa isasi ni maovisa asu na ala maendeye na kusukumiia kuvutwa wia ma maovisaa anene muveani wa ita kwivo kunewa miao ila yailite ya kuukitana na ikundi yimwe ya kiisialmu yila ni ya umamai.